A Innsang Hnenah A Sakruang An Pe Duh Lo, A Nulepa In A Thi Ti Khal An Thei Hrih Lo – Meifar\nA Innsang Hnenah A Sakruang An Pe Duh Lo, A Nulepa In A Thi Ti Khal An Thei Hrih Lo\nJuly 29, 2021 admin Lawrkhawm 0\nMandalay fala kum 25 mi Thu Thu Zin cu ralkap cozah duh loin lamzawhnak ah a tel ṭheu. Covid-19 thlisia a hrang ruangah inn khalah umthiam loin damlo pawl a tuamhlawm, damlo pawl hrang oxygen buaipi in center lamah aum.\nA nulepa hi an upa zet zo ih kum 60 an luan veve, an fanu cu an seherh thei tuk ruangah lamzawhnak ih a tel thuhla khal a sim dah lo. July 27 sun nazi 12:00 hrawngah lamzawhnak ah ava tel ih ralkap pawlin an rak kap ciamco.\nThu Thu Zin ih lu ah an kap ngah a hmun ah a thi cih. Midang pathum khal an kap ngah ih hliamhma nazet tuar in an kai, an kaihmi pawl ih thuhla cu tutiang an thei hrih lo.\nThu Thu Zin ih ruak cu ralkap pawlin an thiar, a thaisun ah a rualpi pawlin a ruak an va dil ih ralkap pawlin aum nawn lo ti lawng an rak sim, cumi hnuah July 27 zanlam ah ralkap pawlin a ruak cu an urkang cih ti an thei.\nA rualpi in “Tutiang a nulepa hnenah kan sim ngam hrih lo, ralkap pawlin an kai ti lawng kan sim. An kai ti an theih veten hringtu a nu cu catbang loin a ṭap rero ih a talbuai, a thi ti kan sim ahcun a tuar thei lo ding” a ti.\nThu Thu Zin ih ruak an ngah lo nan a sungkhat le rualpi pawlin tuisun July 29 ah ruak um loin vuinak caanserh an hmang.\nRalkap In Minkin PDF 57 An Kai\nVanzang Khua Ah Inn A Kang


Harhdamnak hrangih a bawm thei tu Lingmaw (Serthlum) ih thu Part 2 | Radio Veritas Asia\nHarhdamnak hrangih a bawm thei tu Lingmaw (Serthlum) ih thu (Part 2)\nLingmaw cu a thling mi a sawng ter thei nak a nei ih awm har, tb lung na pawl hrangah that nak a pe. Cuihleiah dangcar, dang na, awmna ih dang nat nak pawl a dam ter. Awm na pawl lingmaw hnah li hnah nga hrawng so koin suan hnu minute 5 hrawgn a sinsin in ret aw. Cuihnu ah a hnah pawl hlon in a hlum mi a ti cu nikhat 3 in nak in a zia ter thei. Lingmaw rah sungah a tel mi calcium dat cu minung taksa kom daan sungih a tha a cak mi acid alkaline mineral pawl a hlo ter thei tu tur a tammi phunkhat a si ruangah thi thar le thi fai a thang ter thei.\nLingmaw nitin ei tu 1073 an zingzoi ih cumi pawl ah thin thawn pehpar mi nat can nak hmuh a si lo thu, cutivekin thinnat nei pawl lingmaw hmanhman ei nak in nat can thei nak theih ding rori in a ziat thu, thin cancer, thin tum nak le thin ih a cang thei mi nat pawl hmual nei zet in a kham thei thu, kuak le zu pawl ruangih a cang thei mi thin nat nak pawl cu ling maw hman hman nei nak in that nak tampi ngah ding asi thu Japan zingzoi tu pawlin an nemhnget.\nLingmaw nikhat veikhat asilole lingmaw ti nikhat khuatkhat in asile banhla ei vekin ril nat, pumpi nat le pumpi cancer cang dingah a mal ter ih hleiah rawl ei thaw in rawl rial daan tha in pum a tha ter. Pum tha lo a can tikah lingmaw cu sii tiin ei a theih. Pum tha lo pawl lingmaw hawng a phut le sabit mu a phut cu bang aw in rawi in nikhat veikhat hai thum in in a dam ter thei. Pum sung thli um nak rungih pumna pawl lingmaw kung malte kha tidai khuatthum hrawng suang in nikhat veihnih in nak in a zia ih pum sungih khukrul pawl khal a tla ter.\nLingmaw ih a hawng rim lain hmeh hmui, inn ih hman mi siivai pawl le aromatheropy tiih kawh mi dam ter nak khal ah hman a theih. Lingmaw par sungah Neroli tiih kawh mi rimhmui phunkhat a tel ih, rit nak bang nak a zia ter. A hmin a thang mi Awdikalung zihmui tuah nakah cui lingmaw par cu hman a si. Lingmaw hawng ah a hmui mi Limonen hleiah, glucose le Tenin dat pawl a tel. Mai inn ah lingmaw hawng cu a rim la in sii ih hman a theih. Lingmaw hawng paaten at in ni in tlet loin a hnem nak hmun ah ro koin ret in Aang sii le panhnan siti thawn ciah in ret aw. Sui zawng lingmaw sii tiin a thleng aw ding.\nCui lingmaw ih a tha cu mangbangza in hman a tlak. Lingmaw par ihsin ngah mi aasi khal bang nak hrangah a tha tuk. AIDs nat nei pawlih lei ih a cang mi hminsin nak pawl hrangah lingmaw sii cu patpe thawn hnih nak in a hlo thei. Khuai zo mi ruh ihsin hnai khuar in nat nak pawl par ah kuva hnah mei sa em in, lingmaw sii hnih in ben nak in a hlo thei. (Tidai tong a ngah lo lawlaw.) Hitivekin nihnih veikhat a thar thleng aw. Si ti sa le tisa ih kang mi hma pawl, cet thil ri ruangah hma cutivek a sa ih kang mi nat phunphun pawl hrangah lingmaw si hnih nakin lakhlo vekin a hlo ter.\nHmasi tang lo, a kang ih hnai a um ih a bol pawl khal a suak ter lo. Banhla hnah ah lingmaw sii hnih in hman asile a tha deuh. Taksa bol pawl hrangah, kuva hnah meisa in em in lingmaw tok in a na mi par ah ben nak in a hlo thei. (Tidai tong a ngah lo lawlaw.) Awm har tikah, lingmaw, kuva tattuh ti, pazuk si malte ret in awm le taksa ah malte hnih nak in that nak a pe thei. Nauhak pawl khal upa pawl khal hman a theih. Thi hri khal, thahri thling, thahri nat cutivek tha nat phunphun pawl hrangah lingmaw si cu pazuk si malte rawi in hnih a theih.\nPumpi le pumna pawl hrangah lingmaw si hnih nak in a zia thei. Tha thang in rawl rial daan tha dingah khal lingmaw si kha in a theih. Ni sa ih kang ruangih taksa ro nak le a car mi pawl hrangah lingmaw hnih nak in taksa mawi in a vat ih a mawi ter. Lingmaw hawng ih a suak a khu in pangang pawl a thi ter ih, a fai ter tu a um ruangah lingmaw thawn tuah mi taksa ih hman mi sakpia tuah a theih. Lingmaw sungah Vitamin C dat a tam ih a tul lomi free radicals pawl khal a suah ruangah hmanhman ei nak in that lo nakpawl a hlo ter ih mi a no ter.\nLingmaw ti cu fanghma ti thawn rawi in ching malte rawi in in asile taksa a nem ter. Tuletu hricu suak in taksa mawi lo nak cu ih zik te tin in a hring ih a thar mi lingmaw hawng cu sawr in a suak mi a ti cu cite ti malte rawi in tanakha ti thawn taksa tinkim ah hnih nak in taksa a no ter. Taksa sang, vun car pawl hrangah lingmaw hawng sawr in hnih a theih. Hmai, ke, kut pawlah a rang, a sen, a dum cutivek pawl a suak asile lingmaw hawng cu a hnem nak ah ro dingin pho in tidai thawn hnih aw.\nNikhat veithum tampi hnih nak in a hlo thei. Ke tin, kut tin pangang um pawl le pui, taksa thak pawl thinphang hlah uh. Cumi a tak pawl cu lingmaw hawng thawn nuam ten kheuh in lingmaw hawng a thar mi ti hnih nak in a na mi nuam teten a mal vivo ih a hlo ter thluh thei. A thur dat amal mi lingmaw cu tamtuk ei asile a rah sungih citrus pawlin taksa sungih calcium a sung ter ruangah ruh le ha pawl a siat ter ih hleiah a sa ih ka le ha hni pawl thling nak a cang ter thei.\nCuruangah a thum dat amal te lingmaw cu nikhat veikhat lawng eij a tul. Tipi thuanthum ihsin ngah mi sa pawl cu lingmaw thawn kom in ei a tul. Pia lingmaw vek a thlum dat a tam mi lingmaw cu tamtuk ei asile khak a tam ih, a umna ih taksa sa a cang thei. Cui a thlum mi cu cite malte thawn ei asile a dam thei.\nA rah ihsin ngahmi lingmaw ti cu harhdam nak hrang tampi'n bom nak a pe. Hmuan ah pangang thah nak sii pawl kap asile dawr ihsin lei mi lingmaw pawl ei hlan ah ahmaisa ah faiten kholh a tul. A cang thei asile Organix rah pawl lawng hril a tul. Lingmaw ei hnu nazi pakhat sung cawhnawi in hlah. Asan cu cawhnawi ih a tel mi protein pawl in lingmaw sungih a ummi a thur dat acid thawn kom in a khal asile rawl rial ank a nuam te ter ih rawl sung ih harhdam nak a hip nak khal a siat suah thei ruangah a si.\nA rah kai tikah a hawng a hak deuh ih a rit deuh ih, a hmai deuh mi a rah cu a ti khal tam, thlum khal a thlum. Hma a nei mi a rah pawl le a hawng a ro ih a thar asilo mi a rah pawl hrial aw. Lingmaw a har mi kha a ti in asile a ti sawr in in cih a tul. In cih lo asile thli hrang nak ruangah Vitamin C a sung thei. A zaten in loin a tang mi ti cu tikhal sungah ret a tul. A thar mi a rah pawl cu khan sungah kar hnih hrawng ret asi. Cutiin reipi ret dingah tikhal kuang sung ret duh asile a hmaisa ah a rah cu tidai kang ko in hnul aw. Lingmaw ti pawl cu zal thawn ahleicein ret a tul lo. Thlan a suak dingih a tawt ol. A rim a thawt nak thawn a khat mi lingmaw pawl cu kumkhat sung rori ngah a theih ih olten a hawng hih a theih ruangah mi duh bik mi le a lar bik mi thingrah pawl sungah lingmaw khal a tel. Lingmaw cu rim thaw a nei zet ih a thaw zet mi thingrah asi ruangah upa, mino kum hril loin duh a si. Amah teih a um mi thingrah lakah minung pawl hrangah a tha mi thingrah phunphun sungah lingmaw khal a tel. Curuangah lingmaw rah le lingmaw kung pawl cu minung pawl san sau dingah a sang zet mi sii khuat asi thu kan ron lo sim thei a si.


Austarlia Ram Khawhlum Ruangah Minung 20 thizo - Chinland Today Media\nFebruary 3, 2009 5:57 am·0 comments\nKandung zarh ihsin Austarlia ramcu khawhlum in mipi a tibuaizetih, A liamcia kum 100 hnulam ih khawhlumbik kum asi. Himi khawsa ruangah minung 20 hrawng anthizo ih mithi pawlhi Tar lamdeuh pawl ansi. Hi khawhlum hin Melbourne khawpi ih Electric peknak tianghman a tibuai lawkih. Kandung karah khan Victoria leh an ram thlanglam ih khawhlum zawngcu Celsius Degree 40 tlun a thlengve ih Africa leh ramdang hrekkhat hrangah cun satuk cu asilo nan Australia mipi pawl tuardingah cun a sazet tiah an sim.\nJuda Hruaitu Pawl Lung AwiLo\nLeitlun ralpi a vawihnih nakih Germany Lal Hitler in Juda mipawl Million 6 a rakthat timi thu pawm velotu Bishop Richard Williamson, cu Pope Benedict 16 nakin a dinhmun kelih a retsal ruangah Juda hruaitu pawlleh midang tampi an lung a awilo zet. Hi Bishop Richard Williamson hi Bishop dang 3 thawn a liamcia kum 20 ah khan rakdawisuak zomi an siih . hi pawlhin Leitlun ralpi vawihnih nakih Hitlet in Juda mipawl a thahdan Boruak rimsia in an Ur that timi hi an pawmlo ih.Juda thi pawlkha million 6 silo in a tambikah 300,000 hrawnglawng an si dingtiah an zumthu an sim.\nHimi ruangah Vatican leh Juda hruaitu pawl ih biakawk laimi hman a ti buai an phanthu an sim. America ih Jewish Committee, Simon Wiesenthal Centre leh Juda pawlcun Vatican cun Himipa hi rawngbawl tersallo dingih an duhthu an sim. Asinan Israel Cozah cun himi thu ah Vatican thawi an peh zawmawk nakah buainak dang a suahpilo tiah an sim.\nSwithzerland Ram Cozah In Kham\nSwithzerland ramih taksa harhdamnak leh thli thianghlim hip duh ih tlangpar leh hmun dangdangih ke ih feh leh tlan pawlcu hnipuan hruhlo lawngte fangkheh ih tlan an tamsinsin ruangah.Cozah in a khamih hnipuan hruhlo lawnte fangkheh ih tlan pawlcu tangka kuanter an si dingtiah thu a suah. Swithzerland ramah hin nikum ihsin hnipuan hruhlo lawngte fangkheh ih tlanhi an cingtanih. A tam bikcu Germany ihsi ralut pawl an si tiah an sim. Justice Minister cun khawhlum tukhlan ihsin himi khamnak thuhi a raksuahzoih. Khawhlum canah hin nauhak pawlin tlangpar leh hmunhim lamah feh le tlanhi an hmang veih nauhak hmuhding ah himi thilhi a thalo tiah a raksimzo.\nCanada Ram Ah Thu ThangTha Phuang\nCanada ram sungih kan Chin mi Pathian thuthang tha thawi in thang phawktu kan Evangelist Group pawlcun Pu Hrang Khen Thang ih hoha nakin. Kan Chin mipawl hnen ah Pathian thuthangtha sim’n. Canada ram sungih kan Chin mi pawl umnak khawpi dangdang cu an fangkual lai rero ih tu ahhin Vancouver khawpi ah Pathian thuthang tha sim’n an cam laifang asi. Hi kan Evangelist Group pawlhi Pastor Biak Vum in a tawi awm vivo ih. Canada ramsungih kan Chin mi thlarau lamih tthangphawk nak kanco theinak dingah nasa sinsin ih thuthang tha phuan vivo an tumthu dawn asi, Hi kan Evangelist Group pawlhim Ottaw khawpi ih um an siih, khawpi dang ThunderBay, Galgary, Toranto, Kitchener, leh Vancouver pawl an fangrero zo.\nVancouver Chin Community Church, President Pu Dar Mang, hnenih si thu kandawn nakah Feb, 8 2009 Sunday ah khin (VCCC) hi Pathian hnenah hlannak neihtum asiih Cumi tikcucan khal hi kan Evangelist Group pawlhin an hmanpi ta dingih an beisei thu Vancouver ih (VCCC) President Pu Dar Mang hnenih sin dawn asi.\nPope Benedict Ih Baan A Kiak


A Nupi In A Thihsan Hnuah A Zunngai In A Thlan Kiangah Ava Um – Meifar\nA Nupi In A Thihsan Hnuah A Zunngai In A Thlan Kiangah Ava Um\nKan pilpu pawlin leitun ih tuar harsa bik an rak timi cu nupa tangṭhen hi a si. Vietnam pacang cu a duhdawt zetmi a nupi in a thihsan ih a zunngai in a thlan kiangah ava um ringring. Thlakhat lenglo a nupi thlan kiangah aum zo ih a fale pawlin rawlei ding an va pe ṭheu.\nA fanu Kieu MyTran in a pai dinhmun cu zoh harsa a tituk ruangah online parah a tarlang ih, “Ka nu’n in thihsannak hi thlakhat lenglo a si zo, midang cu kan thin a dai zo nan ka pa in a thi ti a pom thei hrih lo.\nA thlan kiangah pher a zar ih a riak ṭheu, zohman in kan hnem thei lo. Veikhat khal zanṭim laiah ka pai dinhmun ka va zoh ih arak ṭap rero, ziang tuah ding ti khal ka thei nawn lo. Ka nui thlan kiangah a riak ih a caan len ka nu biak tum in amah le mah a biaaw rero. Khuasik, ruahsur caan khalah aum ringring ruangah a fale pawl cu kan thinhar tuk” a ti.\nInnsang nubik cu bese zetin a damlo hnuah mual a liam. Online mipi pawlin an thei dandan in hnemnak ca an tan ih ṭhenkhat in, “Tulai caan ah hivek ih duhdawtnak neitu hi an um mumal nawn lo.\nTulai mino pawl cu an neiaw ih reilote hnuah an ṭhenaw lohli ṭheu, tulai san ah hivek ih duhdawtnak neitu pacang cu upat a tlak tuk an ti. Cun, “khatin umter hrih uhla a ngairiam hnuah amahten nan hnenah ara kirsal ding” tin a fanu cu an hnem.


Zawng Pahnih | VCTH\nHome » Cahram » Zawng Pahnih\nBy vcth on January 19, 2014.\nMinung timi hi ramsa phunkhat kan si. Curungah ramsa vekin kan sual palh ṭheu. Kan sual mi sungah tla kan hmu dahlo, thei dahlo mi kha midang pakhatkhat in in sim ih kan zumnak le kan hmuhton dah mi pawl kha hlon in midang ṭong mi kha kan zum ṭheu. Kan zumnak pawl hlon in midang sim mi zumnak in kan sual mi tla tampi a um ṭheu.\nHimi thu thawn pehpar in research tuah mi pakhat ah hitin an ti. Voikhat ah research tuah tu pawl in zawngte pa 2 kha an suak pek te ihsin an research khan sungah an ret. Cumi khan sungah zawngte pa 2 le rul, maimom, le a dang tur nei mi pawl thawn an ret tlang.\nCutin zawngte rualvah cu an rak ṭhang. Asinan, anmah thawn suak pet ihsin ṭhanglian mi rul, maimom, le a dang tur nei mi pawl ṭih ding ti an thei lo. Nauhak lai ihsin um tlang mi si tikah hi pawl hi ṭih ding tin an rak thei lo.\nCutin kum khat a rak kim tikah cumi sung ihsin pakhat kha an lak ih a lengah a nu leh a dang zawng pawl thawn um tlang ding in an ret. Cutin zawng te cu rul pawl a hmu tikah a va tham tum ih zawng dang pawl in an kham, an kok. A kham tu pawl tla thingkung parah an tlan, an kai. Zawngte le ziang hman thei lo pi in a kai ve. Zawng dang pawl in “rul timi hi tham ding silo, thi thei” tin an ti.\nCutin zawngte cu khan sung um lai ah a thei dah lo mi pawl hi a lengah zawng dang pawl in an zirh, an sim. Cutin thla khat lai um hnu ah zawngte kha an kai sal ih research khan sungah an ret sal.\nZawngte cu a hlan amah thawn kumkhat um tlang mi zawngte vek si nawn lo in, khan sung ih um mi rul, maimom le turnei dang pawl in in that thei tin thingkung par in a ṭum duh nawn lo.\nA rualpa zawng pakhat in a hlan vek lek ding a ko hman ah a thinlung sungah hi pawl hi mi siatsuah thei tu an si tin a thinlung sungah a retih a leng zawng pawl ṭong mi kha amah rori in a tong dahlo nan a zum zo.\nNgaingai cu himi zawng lawng asilo. Minung kan mah tla cutin kan si ko.\nLeilungpi ah caan tawite sung kan rak um tikah- kan mah rori hmu/ton/thei/relcet hnak in a hlan mi pawl in an sim mi kha kan zum sawn ṭheu. Kan hmailam u leh pawl le anmah rori thei hnakin a hlan mi pawl sim mi kha a lu sungah a ret.\nCuruangah minung pakhat a thu kan thei hrih lo nan “Hipa hi hitin asi” tin midang pakhat in sim mi hi kan thinlung sungah kumkhua a rak um ṭheu. Hi pa sim mi asi maw? Si lo timi kan mah rori tla kan ruat a ṭul.\nOk, thuanthu te cu hi hmuah in asi.\nCuhnakin… a tu ca sair tu nangmah teh… a sung ih zawng maw??? a leng ih zawng maw???


A Fapa Neihsun An Ruksak, Bike Thawn Kum 24 Sung A Hawl Hnuah A Hmu – Meifar\nChina ramah nauhak ruk hmang an tam zet, ṭhenkhat nauhak cu fa nei thei lo pawlin an lei ih an fa vekin an cawm thanglian. Ṭhenkhat asilen an taksa an zuarawk ter ih harsatnak phunphun an paltlang.\nChina, Liaocheng khuate ih um Guo Gangtang ih fapa neihsun cu 21 September 1997 ah an ruksak. A fapa cu kum 2 le hrek lawng a si lai, an inn hmaiih a lek rero lai cu nupa tuakkhat in an rak ru ih Henan khua ah an zuar ih fa nei theilo in an rak lei.\nHringtu a pa cu a riahsia tuk ih rawl khal a ei ṭhiṭha thei nawn lo, a fapa hloh hnu thlakhatnak ah a sam khal an var thluh ih a kg khal a tlaniam zukzo. 80kg ihsin 60kg ah a tla, palik pawl khalin an hawl rero nan an hmu thei lo.\nGuo Gangtang cu beidong a tum lo ih an neih sumpai zaten kengin a fapa hlo hawl dingin a poksuak, a bike ah a fapa ih zuk a tar ih China ramsung hmun dangdang ah a hawl vivo.\nLamzin kap ah a fapa ih zuk a bet, mipi hnenah cahnah a zem. Sur le sa lak khalah a fapa cu a hawl vivo, a caan len lamzinkap le lilawn hnuai tikah a riak ṭheu. Sumpai a neih lo caan ahcun kutdawh in tla caan a hmang lawk.\nAccident khal vei tampi a tong ih lamzin ah suamhmang khal a tong ṭheu nan a beidong cuang lo. Guo Gangtang ih thuhla cu mipi in an thei duehdeuh ih an zangfak tuk, amah sirhsan in 2015 kum ah Lost and Love timi zuknung an tuah ih a cangtu khal China milar hminthang Andy Lau a si.\nGuo Gangtang in “Mi tampi in pacangṭha na si in ti ṭheu. Asinan, pacangṭha ka si lamlam lo, runtu neilo pacang ka si. Ka tonmi riahsiatnak ruangah hringnun hi a thok ihsin ka tansal ngam nawn lo. Curuangah ka fapa hlo hi ka hawl vivo ding” a ti.\nCutin a hawl vivo hnuah a fapa cu Central China’s Henan Province ah a hmu ih mitthli thawn an pomaw, China’s Ministry of Public Security in an thisen an test hnuah pafa ngai an si ti an nenhnget ih an fapa rutu nupa khal an kai zo. Love an Lost zuknung cangtu Andy Lau khalin lungawipinak ca a kuat. Hringtu a nu in “Ka fahniang, ara kirsal” tin mithli thawn an pomaw.\n‘Falam Mipi Zate Hnenah Zangfah Dilnak’


UDHR - Chin, Falam\nUniversal Declaration of Human Rights - Chin, Falam\nRam Tin Tian iium Minung Pakhat ciar ii Covo Thuthan\nKum 1984 kum, December thla ni(10)ih tuah mi leilungtlun pumpi pawl awk nak(UNO)civuipi ih sin minung pathat ciar ih covo kha an hnem nget ii, cui an hnem nget ii an than mi cacu khat lam ca mai ah a kim ten a um. Cu tivek in kumkhua hrang ah ataang ding mi thil thupi an than hnuah, hi mi civui pi ih sin UNO sung tel zaten cun cui cathan cu ram mi hmuah hmuah ii theidingah than darhding ah siseh, cuitlun ah ram le ramthen hmuah hmuah ii ram din hmun i zir ih hlei dan neiloding, a bik in tlawng pawl le fim zir nak pawlah cu thuthan cu, than darh ding, hmuh ol nak ah tar ding, siar ding le a umtudaan pawl sim sin vivo dingah an tuah ta a si.\nMi hmuah hmuah ii miphun sunloih nak thawn mikip ii bangrep ii covo kan neih mipawl kan sunsak awk hi mi hmuah hmuah ii thu neih nak thu neih bangrep nak, daih nak timipawl hi athu pi tawdaap a si ih hrangah siseh, mi nung pakhat ciar ii thil ti thei nak ziang siar lo nak ihsin mikip siat suah duh nak asuah ter ruang ah siseh, zalen tak ih sim thei nak, zalen zet in maiduh mi zum thei nak, tih phan nak, nunhar nak it sin zalen zet ii nun khua sak theinak leilung pi a can thei nak dingah mi phun kip ii atul bik miduh san nak kha simthan zo a si mi tlun ah siseh,\nMi hmuah hmuah in daan um mumal lo, nen niam duh nak lungput, hmuh suam zomh taih nak pawl kha ti-ngaih nak dang a um thei lo ii ruangah meithar thawn tan nak, dodal nak um lo in minung pakhat ciar ii thil ti theinak kha hum him atul ruangah siseh,\nRam pakhat lepakhat rualremzet ii pawl awk nak cu kan than so pi ding ah kan zuam a tul ruang ah siseh,\nUNO ah sungrtel ram pawl ii kan covo ciouah siseh, minung sun lawih nak siseh, mipa nunau hlei dan lo ding thu ah siseh, tipawl kha thupi ah neih ding kan hnemnget ih hlei ah minung nuncan khua sak tha sin ii, zalen nak khal um sin, khaisang sinding ah kan tiam kam mi par ah siseh,\nUNO sungtel ram pawl ii UNO thawn peh zom ii minung pawl zalen nak lam ah siseh, ahrampi in minung pakhat ciar ii covo lam ah siseh, leilung tlun pumpuluk ah upat nak thawn peh zom vivo ding ah kan tiam kamzo a si bang tuk in siseh;\nCu Hrang Ah\nThu rel nak khawmpi ih sin,\nRamtintian ii minung covo thuthan nak cu, mikip le pawl kom tintian ah ruat ring ring ii lei lung tlun pumpuluk ah a cui minung kip ii covo, zalen nak pawl hi upat ciou dingah, folh fial nak thawn kan zuam ciouding ti in siseh, UNO sungtel ram pawl le cui ram pawl ii thu nei tupawl ih uk nak sungah ram mi pawl hnen ah cui covo le zalen nak khi kau zet le sung lawi zet ii thlun ciou dingah, ramsung ram leng tiang in zuam ciou ding ah siseh, Ram tintian ii covo, thuthan mikha ram tintian, mikip in bangrep ten tuan ciou dingah hi ti in kan than a si.\nMikip in minung pakhat ciar ii covo thu than ih an than bangtuk in zalen nak hmuah hmuah kha annei ciou asi. Miphun hmuah hmuah hnen ah siseh, midum mirang hnen ah siseh, nu lepa si nak ah siseh, tong phun ruang ah siseh, biak nak ruangah siseh, ram duh dawt nak a phun phun ah siseh ramle pom dan dang dang ruang ah siseah, suah nak in simaw ? Len le that ruang ah simaw? mi hrinam par ah siseh, hleidan nak um hlah seh.\nCui tlun ah minung pakhat ii ramduh dawt nak cu thu then nak lam ah siseh, ram pakhat le pakhat pawlkom nak ah siseh, hleidan nak um hlah seh. Hmun leram pakhat ii zalawngzet ii um thei nak ram, UNO ii kilkhawi nak ram, mai thu in nun khua sak dan a hrek tluk lawng ngah nak ram ti-in hleidan nak um hrim hrim hlah seh.\nMikip in kan num nak ciouah zalen nak le humhim nak um hram seh.\nZozo khal sal ah siseh, duh lo cing in nehsawh thuthawn mi sol ding a silo. Minung pawl kha sal vek in hramhram ii fiar nak, minung zuar nak le cuvek thawn a bang mi hmuah hmuah kham ding asi.\nZozo khal hmuh suam awk nak le a hlei hluan ii minung man bang lo ko ii tuah siat nak tuah loding le thuthen nak nei lo ding a si.\nMikip in nundan thlun ding thu ah minung pakhat sinak diktak cu ziang bang tuk can khal ah co thei nak a neiding a si.\nMi hmuah hmuah in thlunding thu ah an bang rep thluh ih tlun ah, daan ih humhual nak ah hleidan nak um hram hlahseh. Hi mi thuthan mipawl dodal nak ih ruangah siseh, dodal nak thu than sin thu ah siseh, humhual nak cu bangrep ten kan neih theh asi.\nThlun ding dun le dan par ahsiseh, adang adang daan pawlah siseh, mikip hrang in tuah mi kan covo ciou cu a pelh solh ter a sile cuvek pelh solh nak ih ruang aa sun lal nak a nei tu cu ram hum hual nak zung pawl in luat nak ngah ter ding asi.\nZozo khal thlunding daan thawn kalh aw in kaih hrem nak asimaw, thongh inn ih ret nak asi maw, ram ih sin dawi pet nak simaw um hram hlah seh.\nCovo miparah le tuanding mi thu ii relcat mipar ah siseh, sual nak pakhat khat ii ruang ah thuthen nak parah siseh, mikip in za len zet in tan mi bul um lo in thu then nak zungah thu suh tik ah bangrep theh haiseh.\n(i) Mipi hmai ah asual a si ti mi mawh phurh nak afiang hlan sung poh cu, cui a puh maw mipa hi mitha a si ti ding a si. Athu a sit tik khal aa, an mawh phurh mi thu hla par ah a si lo a si ti-in el thei nak khuan neih ter veding a si.\n(ii) Mipakhat khat cu ram ih tuah mi daan parah siseh, leilung tlun thlun ding daan parah siseh, a sual nak alang fiang hlan lo, cu a si lo le a um lo kar lakah mawh phurh si hlah seh; Cui tlun ah a sual lai ling ah a sual nak ii phu nak in a hnadeuh thuthen nak um hram hlah seh.\nZozo khal amai pumpaak thu in zalawng zet ih umcaan nak ah siseh, mai innsung sang ah siseh, mai inn kiangkap ah siseh, ca kuat awk nak ah siseh,daan um lo vek in mawh phur nak um hram hlah seh.Cui tlunah mai si nak khal aa soisel nak um hram hlah seh. Mikip in cutivek sim siat nak le soisel hmuh suam nak ah siseh , daan in humhim haiseh.\n(i) Mikip in mai ram sung ah zalen zet in tlawn thei nak le um thei nak kan nei asi.\n(ii) Mikip in mai um nak ramsung ah siseh, ramdang ahsiseh, tlawn theih nak kan neih tlun ah mai ram ah kan tlung sal thei asi.\n(i) Mikip in zawmtaih hmuh suam nak ih sin an luat ding ii, ramdang khal aa dai ten umthei nak an nei asi.\n(ii) Ram thu hla thawn a seng lo mi mawh phurh nak ah siseh, UNO ii tumtak mithawn a karh aw mi thu hla siseh, an suar ruang ih mawh phurh mipawl thu hla ah a tlun in covo cu nei hlah hai seh.\n(i) Mikip in ram pakhat ii ram mi sinak an nei a si.\n(ii) Thlunding daan asilo ahcun rammi si nak ii sin an tlan san thei lo. Ram mi pakhat si sal nak covo ih sin hnong awk nak tuar hlah seh.\n(i) Kum kim ciami nunau le mipa pawl in mipum sinakah siseh, ram mi si nak ah siseh, biak nak thu ah siseh hlei dan awk nak um lo in thit aw theih nak le innsang din thei nak an nei asi. Cui inn sang an si hnuah siseh, inn sang then awk nak a um tikkhal ah siseh, thitum neih awk nak thu ah, nunau le mipaii covo bangrep ten a ngah a tul asi.\n(ii) Mopa le monu an panih an lung kim veve hnu lawng ah an thitaw thei asi.\n(iii) Inn saang ti mi hi minung pawl kom nak ah a thu pi bik pakhat asi. Cui inn saang in minung pawlkomnak le acozah(uktu) ii hum hual naknei hai seh.\n(i) Mizakip in mai pum pak thu ah siseh midang thawn bur khawm in siseh, thil le ri neih thei nak an nei asi.\n(ii) Thlun ding dan asi lo le zozo khal in mai thil le ri kha tan san hlah haiseh.\nMikip in zalen zet in thu ruah thei nak, zalen zet indin mun khual thei nak le zalen zet in biak thei nak kan nei asi. Cui covo pawl par ah maiduh mi biak nak le zum nak ah kan thleng dual do thei nak kan nei ih tlun ah mah bulpaak in siseh, midang thawn akom in siseh, ram mi hmaiah siseh, rammi um lo nak ah siseh mai biak nak le zum nak cu zalen zet in simfiang theih nak, man thei nak, biakkhawm thei nak le biak inn sak thei nak tla kan nei ciou asi.\nMikip in zalen zet in thu ruah thei nak le zalen zet in kanthu ruah mi hi sim phuan thei nak kan nei asi. Cui covo kan neih ii tlun ah, hna hnok nak um lo ten kan thu ruah thei nak cu ramri um lo kan ruah mi thu hla pawl ii ruah daan pom daan pawl cu zir thei nak, co thei nak le simphuan sin thei nak kan nei asi.\n(i) Mikip in zalen zet le daai zet in ton khawm thei nak le pawl kom thei nak kan nei asi.\n(ii) Zozo khal pawlkom pa khat khat ah hramhram in lut ter lo ding asi.\n(i) Mikip in mai ram uk awknak ah mai pum pak in siseh, zalen zet ii hril mi palai pa hnen in siseh, tel thei nak a um asi.\n(ii) (ii) Mikip in mairam sungah acozah hnatuan nak ah bangrep in covo kan nei asi.\n(iii) Mipi ih duh nak cu ram uk nak thuah a hram pi siseh. Cui mi duh nak ruah nak cu a caan vek in hril awk a um tik ah lang ter ding asi.Hril awk tik khal ah bangrep ten duh mi hril thei nak a um ih tlun ah cu hril awk nak cu thup te me in simaw, cuvek adang zalen zet ii hril thei nak a um a si.\nMikip in minung pawl kom nak ii tel tu pakhat hrangah minung lam humhual nak kan neih ii hlei aa, ramdin nak ah siseh, ram tintian pawlkom nak ah siseh, rampakhat ciar ii phuaih dan leilung sung sumsuak tlun ah siseh, cu mi pawl in si nak le azia te than so thei nak dingah um lo theih lo sum tuah nak, minung pawl kom nak nunphung covo pawl kha hman thei nak an nei asi.\n(i) Mikip in hnatuan thei nak, mai duh mi nun nak ah zalen zet in hawl thei nak ah siseh, zarual in nuam zet ii tuan thei nak ding ah siseh, hna tuan nei lo ih um men nak in luat nak ah siseh thuneih nak kan nei asi.\n(ii) Mikip in hleidan nak um lo bangrep ih tuan man ngah thei nak kan nei asi.\n(iii) Hna tuan tu hmuah hmuah in mah le mai innsang in minung thawn bangh in ei thei in thei dingah mai tuan mipar bangrep ten hlawh man ngah thei nak a um asi. Atul asi le phun dang te-in bomh nak khal ngah bet thei asi.\n(iv) Mikip in maingah dingmawi hlawh man ngah thei nak ah hnatuan tu pawlkom nak tuah tahrat in kan tel thei ve a si.\nMikip in an ngah ding a mawi hna tuan caan ih leeng ah hlawh hman ii hlei ah hna tuan awl mi cawlh ni te ah cawlh caan leave le caan lawng khal neih theih asi.\n(i) Mikip in mah le mai innsang harhdam nak, taksa le thin lung nuam ii umthei nak ding ah vitamin, hnipuan, um nak inn, si le vaai bomh nak le minung ih kantul hai mi pawl hi amawi tawk in kan ngah thei asi. Cui tlunah hnatuan nei lo ih kan umtik ah siseh, kan dam lo lai fang ah siseh, kut ke him lo ih kan um lai fangh a siseh, nuhmei kan si tik ah siseh, tartawt kan si tik khal ah siseh, mai tha zaang in mai khop kan hawl thei nawn lo caan ah siseh, umcan eile in hrangah hnangam zet ih um thei nakkhuan kan nei asi.\n(ii) Fate ih nui kil khawi nak, nauhak pawl hi ahleice ii kil kil khawi nak le bomh nak a ngah thei asi.Daan veek ii thit awk nak in siseh, thudang pakhat khat rungah siseh, asuak mi nauhak poh poh cu bangrepten bomh bawi hum harh nak an nei thei asi.\n(i) Mikip in cazir thei nak an nei, Amal bikah phunli tiang le ahrampi fim nak pawl ah paisa lak lo in zirh thei nak a nei. Thil thiam nak le minung nun khuasak fim nak pawl hi zir thei nak kan nei asi. Cui tlun ah phun sang fim nak ngah nak hrangah mai thiam nak ii zir in covo bangrep kan nei asi.\n(ii) Fim zir nak ah minung pawl ii sidaan pawl fam kim zet in kan thanso thei nak ah minung pakhat ciar ii covo le ahram thok upat awk nak nei sin thei nak ding ah zirh ding asi. Fim zir nak cu ramsung hmuah hmuah ah siseh, miphun pawl hnen ah siseh, biak nak lam pawl kom nak ah siseh, pakhat le pakhat thei thiam awk nak tuar thei nak, rualrem nak pawl kha tha peek ding asi. Cui tlunah kum khua ram daih nak hrangah UNO ii tuah mipawl thu hlaveek in a can thei nak dingah bomh ding asi.\n(iii) Nu le pa in mai fa le ii an zir ding mi ca hril sak thei nak thu an nei asi.\n(i) Mikip in mai nunphung leilung tlun ah zalen zet in tuah thei nak nunphung kilkhwainak zalen zet le lung hmui zet in zir thei nak science a karh zai thei nak ding ah zalen zet in telve thei nak ding ah le cui fim nak in arah pawl kha hman thei nak kan nei asi.\n(ii) Mikip in science ca zir nak lam ah siseh, nunphung kilkhawinak ah siseh maih ii thu ruah fim nak in kantuan suak mi tlun ah siseh hmin that nak le miat mi paisa ngah thei nak pawl kha kan ngah thei asi.\nMikip in hi mi thu than sung ii an telh mi covo pawl le zalen nak famkim ngah thei nak ii minung pawl awk daan le ram tintian pawl awk nak ih sin that hnem nak pawl kha kan ngah thei asi.\n(i) Mai sinak ih zir in zalen zet ii thanso thei nak ah midang thawn pawl kom nak ah mikip in tuan vo kan nei asi.\n(ii) Mai covo le mai zalen nak kan neih tikah midang pa khat ii covo le zalen nak pawl khi thupi sin ding ah siseh, democracy daan ih um minung pawl kom nak ah nuncan that ih hlei ah mai ih um nak kiang kap daih nak le rammi pawl ii that hnem nak ding ah, zarem zet in num ciou nak dingah siseh, uk awk nak daan lawng in thu anei thei asi.\n(iii) Cumi covo pawl le za len nak pawl hi ziangvek thu khal ah UNO tum tah nak thawn siseh, a hrampi daan pawl thawn siseh, aling let in man ding a si lo.\nHi mi thu than darh par ii covo pawl in siseh zalen nak siat suah duh nak thawn, ram pa khat hrang ah siseh, mi hrek khat hrang ah siseh, mai pumpak hrang ah siseh, tel thei nak covo kan nei a si, mai pumpak ciar ih covo a si ti-ih thu laak nak a um thei lo pei.


“Khami Hotel Ah Ka Riak Ngam Nawn Lo”, Thla !!! – Meifar\n“Khami Hotel Ah Ka Riak Ngam Nawn Lo”, Thla !!!\nMalaysia tlangval kum 28 mi ih thilton a si. “Klang factory pakhat ah siivai lam tuahtu ka si, 2016 kum ah Johor Bahru ah training kai dingin ka rualpi 2 thawn kan va feh. Sunivu in training kan kai hnuah zanlam nazi 6:00 ah kan thlennak hotel ah kan va feh. Hotel cu cangkang tuk a si lo ih a building khal a upat hmel nawn.\nKan cau tuk ruangah kan it lohli, ihkhun pahnih lawng aum ih kei le ka rualpa pakhat cu ihkhun pakhat ah kan ittlang. Ka rualpa pakhat cu amahten ekinn kiang ihkhun ah a it, kan ke zawn ah thlalang tumpi aum ih kan hmuaw thei. Kan cau deuh thawn kan it that lohli, zan laiah ka thangharh thutthi ih kan room sung boruak cu a rit tuk.\nThildik lo aum vekin ka thei, ekinn kiangih it ka rualpa cu ka vun zoh ih a kiangah nunau pakhat arak ding ziarziar ih arak zoh ringring. Nunau cu tawl sang a si ih a sam khal a hnok liallial, cangloten ka rualpa it that lai cu arak zoh ringring.\nKa ṭih tuk ih ka zoh ngam nawn lo ih puan in ka lut ka khuhaw, ka ṭih tuk ruangah ka itthat thei nawn lo ih ka vun bihsal ih nunau cu arak um nawn lo. Nazi ka zoh ih zinglam nazi 3:00 ciahciah a si, kan ke lamih um thlalang cu ka vun zoh ih ka lu tlun ciah ah nunau cu arak ding ih in rak zoh ringring lai ka hmu thutthi cu ka lau tuk.\nThla ka cam tum ih ka cam thei lo, ka mit ka sing ringring hnuah ka mengsal ih arak um nawn lo. Ka rualpi 2 cu ka zoh ih an rak itthat thaw tuk lai, room sungah ka um ngam nawn lo ruangah ka phone le ka hnipuan pawl ka la ih hotel huailam ah ka va tum ih lobby ah ka it. Zinglam nazi 6:30 ah kan room ah ka va fehsal ih zianghman thilthleng lo vekin ka um hnuah training kai dingin kan poksuak sal. Asinan, khami hotel ahcun ka riak ngam nawn lo”.\nChin Nupa Cu China Ihsin An Tlunlam Ah An Puaisa In A Tlansan Ih Lamlak Ah An Pa A Thi


MANDALAY KAHAWKNAKAH PDF 2 LEH RALKAP 3 THI – Thechinlandtoday\nMANDALAY KAHAWKNAKAH PDF 2 LEH RALKAP 3 THI\nadmin June 22, 2021 Leave a Comment on MANDALAY KAHAWKNAKAH PDF 2 LEH RALKAP 3 THI\nMandalay kahawknakah PDF 2 Ralkap 3 thi, Hi mi kahawknakah hin Mandalay-PDF (People Defense Force) lamah 2 an thi ih, pakhat hriamhma a tuar ih mi 6 kaih an si thu Mandalay PDF information in-charge Lieutenant Thun Tauh Naing cun hi ti hin a sim, Kan umnak hmun cu kan suahsan ih, kan pe ta a si, Mi 3 hriamhma tuar lakah 2 kan chan ih, paruk an kai a si, Anni lamah 3 an thi ih, An ruang pawl cu building sungah an um lai, Kan thilri pawl khal ziang hman kan la man lo, an kutah a um thluh a si, pukpiin in kak ih in sawng sang ih sin khal in kap a si tiin an sim.\nMilitary council lamin thusuah an tuah mi ah cun PDF lam 8 an kah that thu leh mi 8 an kaih thu an sim thung ih, a sina, PDF lam cun thu dik a si loh thu leh mipi pawl thinphang lo dingin an chah ih, Ralkap lam ih an kah that mi chu Lieutenant Colonel Aung Myo Kyaw leh rank dang nei mi a si thu a thang rero a si.\nTuisun ih kahawknak a suahnak san cu dalan hektu pawl ruangih thleng mi a si tiah an sim, Lieutenant Thun Tauh Naing cun, “dalan hektu kan thei zo ih an hmin List khal kan nei thluh zo. Kan zingzawi rero lai ih, Address khal 54 street leh 111, 112 karlakah a si, Hi tawk hmun ah hin mipi ra feh hlah uh tiin cangan ruangah Ralkap pawlin an thei fiang nasa a si, Um Hmun khuarnak an tuah fel fang ih, an tuar ta a si, Asinan hi mi an tanta mi hmun hi, Mandalay-PDF pawl ih hmun pi bik a si lo, Cutih rualin Ralkap khawm dingah cun meithal pahnih chiah a um ih, puak thei dang cu a za ten deuh thawin kan thiar chhuak vetheh, meithal tum pi pawl cu hramlakah kan ret thluh ih, hitawk ah cun kan kil himawknak ah pahnih lawng kan ret a si tiin an sim.\nTusun thil thleng miah, Mandalay mipi pawl cu um mei mei thei an si nawn lo ih, mipi tanpinak ih Doawk hmaitin a tul thlang ih, Mandalay khaw sung hmun dang dangah PDF pawl chu an zarpharh awk zo thu Lieutenant Thun Tauh Naing cun a sim a si. Credit: DVB\nMINDAT RALTLAN LAKAH NAUTE THLA 7 MI LEH KUM UPA PAKHAT AN THI →\n← TUNLAI VAWKPUL HRI HLAUHAWM “AFRICAN SWINE FEVER


Sport News - Chinland Today Media\nJune 8, 2010 5:16 pm·0 comments\nFernando Torres: Leitlun thuthangca tamsawn in ‘Liverpool’ a suah san mai a zum lai ah Torres ih agent Jose Antonio Peton cun 2010-11 season khalah ‘Liverpool’ ah a lek ding tiah a ti.\nSpain ram suak Torres hin ‘Liverpool’ a umlai hmuahhmuah ah a umnak club cu a sawisel dah lo ih, Liverpool khalin dawi suah an tum dah lo tiah Jose Antonio cun a sim bet. Asinan Torres cu ‘Liverpool’ ih a contract a cem ruangah mi tampi cun club dangin an lei an zum ih, ahleice-in Chelsea cu Torres lei duh ti ih zumbik a si.\nTorres hin 2009-10 season sungah vei (32) a leknak ah goal (22) a thun ih, Premier League vial ahcun vei (22) a lekih, goal (18) a thun. Torres cun Liverpool manager ‘Rafael Banitez ih ruahnak cu thupi tukih ret loin, “2009-10 season harsatnak cu ka hngilh duh ih, World Cup ah kan ram hrang nasazet in ka zuam sal ding” tiah a ti.\nFrancisco Alcacer: Arsenal cun Valencia club ih Alcacer (kum 15) cu hmailam can hrangah lei a tum. Cesc Fabregas khal sterling pound 80 million rori in a lei ngam. Barcelona cun Fabregas hi sterling pound 40 million in lei an rak tum rero. Arsenal cun Bolton defender ‘Gary Cahill’ khal lei an duh ih, Bolton cun sterling pound 14 million an ngen.\nMourinho in Real Madrid a zohkil ding\nNikola Zigic: Birmingham City cun Valencia club ih Nikola Zigic cu sterling pound 5 million ih lei dingin biak awknak an tuah zo. Nikola hi 6 feet 8 inches lai ih sang a si.\nStephen Ireland: Manchester City ih midfielder Stephen Ireland cun a umnak club ih thuneitu pawl hnenah ‘club’ suahsan dingin a dil. Stephen cun ‘Manchester City’ hrangah ‘first-team’ ih a tel ban lo ruangah suah a dil tiah thuneitu pawl cun an sim.\nDiego Tardelli: Brazil culb ‘Atletico Miniero’ cun Liverpool le West Ham pawl hnenah ‘striker dingah Diego tardelli’ cu sterling pound 5 million in a dil. Liverpool le West Ham in zianghman an sim thei hrih lo.\nJose Maria Guti: Blackburn cun Real Madrid ih Jose Maria Guti leinak dingah sumpai a sam ih, an club sungih midfielder Vince Grella (Australia) cu Turkey club Galatasaray hnenah zuar a tum.\nFernando Torres Italy Club AC MILAN Ah Lek Ding\nSpain Ram Hrang Confederation Cup Sittu Ding Coach In Hril Zo\nTulai Leitlun Lehpannak Lam\nEngland Ramsung Ah Ka Cam Duh Hrihlai, Chelsea Interim Manager Rafael Benitez\nFernando Torres Match 4 Hrem Ding\nFootball Club (Premier League) sunglam thu lawrkhawm


Nauhak Kum 2 Mi Cu An Phum Hlante Ah A Tho Thutthi Ih, “Papa, Tidai Ka In Duh!” A Ti – Meifar\n#June 10, 2012 kum ih thilthleng a si ih leitlun ah hivek thil arak thleng zo ti kan theihnak dingah kan rung tarlang sal. Na rak thei zo asilen thei hrih lo ruangah tin rak ruat thiam mai (Kei khal ka veikhat theihnak ve a si).\nBrazil, Belem khua ih um nauhak kum 2 mi Kelvin Santos cu a damlo bese zet ih Aberlardo Santos Hospital ah an tlanpi ih lung damlonak pneumonia in a damlo ti an hmusuak.\nA thawsam in a talbuai ringring ih ṭhalam pan thei loin a thi, siibawi pawl khalin a thi zo tin an nenhnget ih a ruak cu an tuam ṭha. A nulepa in an fapa ih ruak cu an tlunpi ih an ṭap rero, mithikuang sungah an ret ih venghnen mipi pawl khalin an va topi.\nKelvin Santos ih ruak cu an phum zikte ih mipi cu ninghang riahsia in an ṭap ciamco laitak ah nauhakte cu ara tho thutthi ih, “Papa, tidai ka in duh” a ti cu kiangkap um mipi pawl an lau tuk, a pa in tidai ava suah lohli ih a inter hnuah mithikuang sung ahcun a itsal ih an thangharh thei nawn lo.\nHringtu a pa in siizung ah ava tlanpi hngal ih sibawi pawlin an zohdik hnuah nunnak anei nawn lo an ti. Hitin thil danglam zet an tong ruangah an phum ding caan khal an thawnsal nan thil danglam a thleng nawn lo. Hringtu a pa in siizung lam thiamlo a si tin palik hnenah thubuai a thehlut, asinan palik pawlin an zingzoi rero hnuah an thubuai cu an kharsak ih palik pawl khal an luzing zet.\nHringtu a pa in, “Mithi zo an thosal thei lo ih an ṭong thei lo, thudik ka haisuak tengteng ding” a ti. Leitlun mifim mithiam pawl khalin ziangtin ara thosal ti an zingzoi rero nan a san an theithei lo.\nNunau Ih A Tuahawk Hnuah A Nulepa A Cawm Ih Inn A Sak Sak


Nunau MP Cu A Hnipuan Hruh Ruangah Meeting Ihsin An Suahter – Meifar\nJune 6, 2021 admin Leitlun 0\nCondester Sichwale cu Africa, Tanzania ramsung ih naunu MP ṭuanlai a si. An ram hruaitu pawl an tongaw khawm ih meeting an nei. Meeting kaihruaitu Huessein Amar in Condester Sichwale cu a hnipuan hruh ruangah meeting ihsin a suahter.\nA bawngbi hruh a (tet) tight tuk a ti. Huessein Amar in “Tulai nuanu pawl ih hnipuan hruhdan cu kan theithiam ko, asinan MP pawl ih hruh ding hnipuan a si lo.\nTanzania ram hruaitu pawl cu Tanzania ih thlalang kan si, a bik takin nunau MP pawl nan fimkhur a ṭul” a ti hnuah a suahter. Cun, hnipuan a thlengawk hnuah meeting ra kaisal dingin a fial, ava kaisal maw ti cu theih a si nawn lo.\nParliament ihsin a suah lai zuk cu online sungah an tarlang ih online mipi pawlin an meeting kaihruaitu cu an soisel ciamco. “A bawngbi hruh khal a tet (tight) lo, mipa ve si nunau hnipuan rak soisel hmang pawl hi cu ka hua tuk” an ti celcel.\nLamborghini Motor Neih A Duh Ruangah Rawlul Thlacam A Nei Ih A Thi Zik Te


Mi-aa pakhat hnen ih Interview tuahnak | VCTH\nMi-aa pakhat hnen ih Interview tuahnak\nHome » Cahram » Mi-aa pakhat hnen ih Interview tuahnak\nMikim. . Mi-aa timi ṭongkam hi ziangtin na hrilhfiah ding?\nMi-aa. . Mi-aa timi hi kan thinlung ngaingai kha a bum lo tu pawl tin kan sim thei. Kan aa sinsin le kan bum lo sinsin a si mei. Mi-kim timi pawl hi pakhat le pakhat an lungkim lo ih that kan duh hman ah pakhat khat ngah duhnak thawn paih lo cing in an hni. Mi-aa ah kha vek a um lo. Ka lungkim lole ka hni lo ding. Kan thinlung ihsin kan lo that duh le kan lo that men ding. Kan thinlung ngaingai ih um vekin tuah dingah zianghman kan poisa lo. Mi dang pawl tuah thei lo mi pawl tuah thei le – University leh pawlkom pawl in buaih pawl, honorary pawl an pek ṭheu vekin mi menmen (mi kim) pawl ih tuah thei lo mi pawl tuah thei ruangah Mi-aa timi buaih kan ngah ve mi a si.\nMikim. . Mi menmen pawl tuah thei lo mi nan tuah thei mi hi ziang pawl a si?\nMi-aa. . Asile na lungkim lo mi na ṭong tikah na thinlung um vek in- na au ngam maw?\nMikim. . Ka au le kan buai ding ual…\nMi-aa. . Na tuah thei lo silo maw? Asi na tuah thei lo vekin midang pawl tla an tuah thei lo. Asinan, mi-aa pawl cun ṭhaten kan tuah thei.\nMikim. . Cucu thilṭha asilo pi?\nMi-aa. . Thilṭha timi hi ziang a si? In sim aw. Mi hnenah kan thinlung ngai siloin kan hni rero nan, an dung lamah an ṭhat lo thu kan rel… A nun sungah amah ih a ṭhatnak pawl kan sim lo, thei lo, a thih hnu lawngah kan sim ṭheu mi hi a ṭha mi maw a si?\nMikim. . A seang lo pi..\nMi-aa. . A ṭha, ṭha lo timi pawl hi minung pawl ih kan tuah mi dun le daan lawng asi ko. Nan nih mi-kim pawl ih dun le daanah cabu siar hi a ṭha nan ti. Zuu in hi a ṭha lo tin nan ti. Asi ko lo maw?\nMikim. . Aw, asi ee. A hman mi tla a si ual.\nMi-aa. . Asinan, keimah ih ka hmuh daanah cun zuu in hi a ṭha. Ca siar hi a ṭha lo.\nMikim. . Ziangruangah maw?\nMi-aa. . Zuu in tikah kan bang mi pawl a hlo. Leilungpi bangnak tla tampi a hlo ter. Kan thinlung tla a dam ter, a nuam ter. Ca siar timi hi… kan mit tla a siat ter.\nMikim. . Ca kan siar le thil tampi kan thei. Ruahnak ṭha tla kan ngah. Zuu in cu- kan nunnak tla a siat suah si..\nMi-aa. . Cumi pawl cu nan dun le daan sungah ngan mi pawl asilo maw? Zuudawr ih ṭong mi pawl va ngai aw. Theihkauhnak tampi na ngah ding. Nan cabu ah censor luat lo mi pawl tla a tel, an rel. Ka sim ding.. Zuu in tuk ruangih nunnak a siat timi cu– sunvu ziang hman ṭuan lo in zuu lawng in ruangah a cang mi a si. Nan nih tla cabu kha sunvu a dang ziang hman ṭuan lo in siar hnik uh. Ni, thla a rei le natnak nan ngah ding ih nunnak a siatsuah ve thotho ding.\nCuti vekin leilungpi ah ṭhatnak timi tla um lo, siatnak timi tla a um lo. A sinak timi lawng a um. Cumi a sinak timi kha minung pawl in kan lungkim tikah a ṭha kan ti. Kan lungkim lo tikah a ṭha lo kan ti.\nCalai duhtu pawlin cabu pawl ih a sinak nung thei ding hrangah a ṭha tin an ṭong vekin, Zuu zuar pawl in le zuu duhtu pawlin zuu ih sinak nung thei ding hrangah a ṭha tin an ṭong ve thotho ko ding.\nLeilungpi ah a ṭhatnak le a ṭhat lonak timi SI-NAK pawl hi cui thuhla parah kiang le kap pawl ih lungkimnak tam ngah sile a ṭha. Kiang le kap pawl ih lungkimnak a mal sile cumi thil cu a sia ah a cang timi lawng a si ko ee…


Kalaymyo, Tharsi Khua Ih Mohinga (မုန့်ဟင်းခါး) Zuartu An Kap That – Meifar\nKalaymyo, Tharsi Khua Ih Mohinga (မုန့်ဟင်းခါး) Zuartu An Kap That\nFebruary 10, 2022 admin Lawrkhawm 0\nFebruary 8, 2022 zingthlapit ah Kalaymyo, Tharsi khua ih Mohinga zuartu nunau pakhat cu zo ti theih lo hriamkai pawlin an kap that. A hmin cu Ma Thiri Wai a si ih an khua luhnak kiangte ah mohinga zuar a ong.\nMohinga zuar dingin zingthlapit ah a tho ih thilṭulmi pawl a tuah rero laitak ah meithal in an kap that. Kiangkap ih um mipi pawlin zingthlapit ah an inn hmai hrawngah bike mawng awn an theih rero thu an rel, cumi hnuah nunau authawm an thei ih meithal awn veikhat an theih hnuah veikhat an theisal.\nKiangkap um pawlin suamhmang, damiah an si dingih sumpai an dil ih a pe lo ruangah an kap that a si ding an ti nan nenhngetnak ngaingai cu aum hrih lo. Hi thil a thleng laiah an inn sungah a pasal le a tapa lawng an um. Tharsi khuasung ah rukru le suamhmang khal an tam zet, ramsung buainak cu caanṭha ah rak la in mipi thilri ruksak tum an tam zet an ti.\nAn thilri bungrua khal a hlo ringring, lamzin kap ih an retmi motor battery khal an rak ruksak ṭheu. Ramsung a buai laiah rukru le suamhmang an tam tuk ruangah khuasung mipi pawl khal fimkhur cio dingin theihternak an suah.\nRalhrang Pawlin Pukpi An Kap Ciamco Ih Kum 15 Mi Salai Ki Hung Ih Nunnak Liam\nMalaysia Ram Ah Kawlram Mi Tiva Ah Fen That


Benjamin Sum In Chin Person Of The Year Laksawng A Ngah – Meifar\nBenjamin Sum In Chin Person Of The Year Laksawng A Ngah\nKum 20 mi Benjamin Sum cu 2019-2021 ih zohthimtlak bik Chin Person Of The Year laksawng pek a si. Chin Pawlpi USA president Pu Siang Luai Mang in “A liamcia mi kum 2 sungih a nun lamtluan ah taima suah ih a zuamnak le a hlawhtlinnak zoh tikah mi cungcuang zohthim tlak a sinak siseh, a miphun parih duhdawtnak le zawnruahnak a neihmi parah siseh, thiltha a tuahmi parah siseh, Chin Pawlpi USA in kan sunloih ih 2021 zohthim tlakbik cu Benjamin Van Nei Sum hnenah hlan a si,” tin a phuang.\nUSA ih um a unaupa in laksawng cu arak laksak. Benjamin Sum in “Ziangtik lai caan khal Pathian a ṭha, zianghman ka si lo. Pathian cu ziangkim a si, Pathian ih zangfahnak zarah 2019-2021 Chin Person Of The Year laksawng ka ngah. Himi laksawng cu ka Pu Sa Tin Sum le ka pa Pa Lal Hmuak Lian hnenah ka hlan.\nKa pi, ka nu, ka nute le thazang in petu nan zaten parah ka lungawi tuk. Bawipa ka lungawi, zianghman ka si lo. Pathian cu ziangkim a si” tin a facebook cahmai ah a tarlang. Cun laksawng an peknak khalah cakuat in lungawithu a hei sim “Lungawithu simnak, ahmaisabik ah sunmang hman ih ka rak man dah lomi 2021 zohthim tlakbik “Person Of The Year” laksawng ngah thei dingih damcahnak in petu Pathian hmin ka thangthat.\nA tawlreltu Chin pawlpi USA tlun ah ka lungawi ngaingai. Hi dinhmun thleng thei dingin kan sentet lai in i kilkhawi, nun simtu ka pi, ka nu, ka ni le ka sungkhat unau zate tlun ah simcawk lo lungawinak ka nei. Ka hrang ṭhabik ding lamzin ah thinsau zet ih i zirh, in kilkhawitu ka saya zaten parah ka lungawi.\nThlacamnak thawn in dinpi ringringtu thlarau lamih ka unau nulepa zaten tlun ah ka lung a awi. Ziangtik lai caan khalih in dinpitu ka mipi nan zate tlun ah ka lungawi. Nan zaten ka lo duhdawt. A netabiknak ah himi laksawng ka ngahmi cu mual in liamsan zotu ka pu Pu Sa Tin Sum le ka pa Pa Lal Hmuak Lian hrangah ka hlan a si. Simcawk lo lungawinak thawn Benjamin Sum. Pathian thlawsuah nan zate tlun ah um hramseh” a ti.\nThlanmual Kiang Ih An Hlonmi Naute Cu Khine Hnin Wai In A La\nFalam Pastor Pawlin Ralkap Hnenah Bawmnak Sumpai An Pe Kirsal


Sibawi Pawl Khal An Beidong Zo Nan An Zumnak Ruangah Tluangten Nau An Nei – Meifar\nUK, Skegness khua ih um nupa tuakkhat Leah Bucko le Judah in an fa pahnihnak ding nau an pai, fapa Elijah timi an nei zo. Storehouse Church kawhhran ih lawi an si ih an zumnak khal a hngetkho zet.\nAn fa pahnihnak ding an pai cu an lungaw tuk, zarh 12 an pai hnuah sibawi pawlin an zohdik ih naute tuamtu tii cu a ṭha lo ruangah pum sungah a thi ding. Zarh 16 khal a nungdam thei lo ding, curuangah naute hi thlak sawn uhla a ṭha ding tin an rak fial.\nAn nupa cun an beidong zet, Judah in nauthlak cu a duh lo ruangah zumnak in kan hringsuak thei ding a ti. Zarh 16 hnuah an va zohdik sal ih mak zetin naute tuamtu tii cu arak ṭha zo ti an hmu, asinan naute cuap le a thluak hnaṭuan dan a ṭha lo ruangah na pum sungah a thi thotho ding an ti lala.\nCun, a naupai hi thlak sawn dingin sibawi pawlin an fial nan an duh cuang lo. Thlacamnak thawn nau cu an pai vivo ih a pum sungah a thi lo, tluangten nau cu an nei thei ih an lungawi tuk. A hmin ah “Reuben” tin an sak ih a san cu “Ngai hnik uh, fapa a si” tinak a si.\nSibawi pawlin a pum sungah a thi ding ruangah veihnih rori nauthlak dingin an rak fial nan zumnak ruangah tluangten nau an nei thei. An fapa Reuben cu ni 7 sung a nulepa kiangih aum hnuah vanram ah a fehsal, a damlonak ruangah a thi. Hringtu a nu Judah in “Sibawi ih an relmi pawl paltlang in hringnun nieng mawi ara hmu man, reilote sung lawng ka lo cawi man nan kumkhua in ka lo cawi ringring ding. Na hmel duhnung te ka ngai tuk aw” tin a tarlang.\nMyanmar Nunau Bawlung Sit Thiam Pawl Cu Lebanon Ram Ah Bawlung An Va Sit Ding


Ham cia awknak - Chinland Today Media\nJanuary 4, 2013 12:53 am·0 comments\nBible Siar Ding: Hosea 2:18-23\nKa nupi ah ka lo tuah ding;\nMifel le rintlak ka si ding.\nBible sungah tthit-um dingih ham awknak (biblical betrothal) hi tulai san thar ih ham-awknak remzu in (engagement) tuahmi thawn a bang aw zikte nain cumi hnakin a uak/famkim deuh. Ka lo tthit ding tiih thukamnak tuahmi cu tthen awk tik lawngah a siat saal thei.\nBible ttongfang hmanmi ah, pasal in a nupi cu a ttulmi pawl a tuahsak ding, rawl, hnipuan, umnak, le dam lo caan ih tuamhlawm awknak pawl tla tel in. A dam sung ttha te’n a fingkhawi dingih a thih asile ttha te’n ruak a vui ding. Cuvekin a pasal in a nupi ih innsang ihsin a kenmi le a ngahmi thilri le ziangtinkim cu a taa ah a nei thluh ve.\nPathian in A minung pawl hnenah “Nan pasal ka si ding,” ti’n thu a kam. Pasal in a nupi hrangah ziangzongza ttuanvo a laak thluh vekin ka famkimter ding a ti. Amah in nunnak sang (bread of life) thawn in cawm, A dingfelnak hnipuan in hrukter, A thla hnuai ah himdam te’n in cawlter, ih kan thlarau nun a damter. Hih kan leitlun nunnak a cem tikah, kumkhua Amah thawn nung dingin in tuah. Kan neihmi ziangkim Amai’ taa a si bangin kan nunnak pumhlum A hrangah pe thluh ve ding kan si.\nZumtu pawl cu remzu in (engage) menmi hnakin kan uak deuh ngaingai. Mopa Jesuh Khrih hrangih ham ciami (betrothed) kan si.\nBawipa, Nang cu mopa na si. Hih ka nunnak in cawmmi ka lungawi ih kumkhua in kan um tlang ding ruangah ka hnangam.\nBawipa in ziangtluk in so in fingkhawi? Tuni ah A duhdawtnak cu ziangti’n lungawithu kan sim ve pei?


Tuizan Ah Juventus vs Ajax ( Prediction ) – Times Of Chinland\nTuizan Ah Juventus vs Ajax ( Prediction )\nApril 16, 2019 Times Of Chinland Sport 0\nChampions league quarter final puai neta sawn hrang Juventus in Ajax an rak mikhual dingih thaizing Myanmar 1:30 am ah an lek thok ding.\nHmaisa sawn Ajax Innpi ah 1-1 in an duhtawk aw ih goal dang a lut bet lo asile khualkhua goal thawn Juventus in semi final an lut ding.Curuangah mikhual hrang sit goal tengteng a thupi ih Inntek hrang khawl lut lo dingih an kawl kilhim a thupi tuk ve.Juventus cun tui tum an puai ding hrang C.Ronaldo ,Pjanic ,Matuidi le Bonucci pawl cu serie A puai ah a rak colh hahdamter zo ih nasa zetin thazang an rak khawl cia.\nMikhual Ajax team hrang an laitlan khaikhawmtu bik De Jong dinhmun a fel thei hrih lo ih dam lo in a buai.Asinan,Juventus dotu ding Ajax hmin cazin ahcun telh a si thotho.Juventus lamah Mandzukic le Chiellini an tel thei ve lo ding cu Inntek hrang a pawizet ve ding.\nAnmai Innpi ah Juvnentus an khong zet nan,Ajax hi tleirawl thawn tha zetih remmi team an si ih Real Madrid khal khualkhua ah an rak neh.Curuangah puai rorum zet le sosang zet a si dingih 2-1 thawn Inntek Juventus in nehnak an co ko ding tiin Kick off cun predict a tuah a si.\nTuizan Ah Barcelona vs Man United ( Prediction )\nSir Alex Ferguson In Premier league Ih Champion Ding Team A Rel Ve


Laimi Le Theology - Chinland Today Media\nFebruary 23, 2013 2:56 am·0 comments\nLAI MI LE THEOLOGY\nSalai Tin Lian\nThuanthu vekin Laimipawl hi Mongolian ih thlah kan si ih, Tibet ihsin tuih kan Lairam ih rakso kai vivo kan rak si. Thlahtu pipupawl san ih sin nunphung fumfetak raknei mi miphun kan si. Politic ah cun mah le Lal thuneihnak hnuai, zalen zetih rorelnak nei mi kan siih, Biaknak lamah cun Rai biaknak a si. Cun pumcawmnak ah lothlo le sakap kan siih, Vangtlangnun ah cun Khuangcawi le Cawnlam lawng silo in Rinumnak, Duhdawtnak, Tlawmngaihnak le Mizawnruahnak nun neitu kan si.\nPathian mihman Mirang Misonnary-pawl zarah Laimi in Christiannak hi AD 1900 hrawng in kan run hmeltheih ih, Laimi in ciahneh a si bik ding, AD 1997 hrawngah cun Laimi Christian kum 100 kimnak (Centenary) tuah a si. Kum 1980 hrawng in Laimi India Bible tlawngah Theology zir kan tam sinsin ih, Lai theology cu India theology ih hrambun mi tla a bang. Theology cu Greek cafang Thoes le Logos kawmmi ih ra a si. A sullam cu ‘Pathian Thu’ a si. Theology in a hleice in zumtu nunah sullam thukzet kentel mi a nei. Cucu Thuthangṭha (Good New) le Thilṭha Tuah (Good Work) an siih, cucun Thuthangṭha phuannak (Evangelisim), Christian Ziaza (moral), Tiding le Mawhphurhnak (ethic) le Vangtlangnun tuahṭhatnak (Socialism) fiangzet in an run pholang.\nTheology kan ṭhumawknak hrampi cu Thurin (Doctrin) ah silo in, Bible ah a si. Cathianghlim hmuahhmuah hi Pathian thawkkhumnak ih pek a si ih, zirhawnak hrangah siseh, kawkawknak hrangah siseh, remṭhatawknak hrangah si seh, dingfelnak zirhawknak hrangah siseh a hlawk a si (2Tim 3:16). Heb 4: 12 ah Pathian Thu cu a nung ih huham a nei a ti. Theology cu minung nunnak a danglamtir lawng silo in vangtlangnun khal a danglamtir a si. Cuiruangah Theology hi zumtuipawl kan bulpak, kan innsang, kan kawhhran le khawtlang nun cawmtu le hruaitu a siih, kan nun dan, kan lungput, kan kaihhruaiawk dan le kan thiltuah danpawl cu Theology kan fehpi dan ah a ṭhumaw ding. Sihmansehla Theology cu kan mahah a nung loih huham a neih lo ahcun ziangtluk zirin Degree sang nei khalsehla umzia a neithei ngaingai lo.\nMinung hi sang lawng in kan nung loih, Rinnak khal thilti tel lo cun thi a si vekin, Thuthangṭha phuan (Evangelism) le Sempi hrang thilṭha tuah (Socialism) hi Theology ih hrambunmi le a fehpi mi an si ih, ṭhentheih an si lo. Thuthangṭha phuannak cun Christ ah Rinnak in neihtir ih, Vangtlang mawhphurhnak in taksalam ṭulmi a sawmdawl a si. Theology kan fehpi mi in thlaraulam ṭulnak lawng a hmuh a si ahcun sakhawmi (religionist) kan si, taksalam ṭulnak lawng a hmuh a si ahcun mirethei bawmtu (humanitarian) kan si, lungput khawruahnak lawng a hmuh a si ahcun zirhtirtu (educator) kan siih, taksalam palbetnak lam lawng a hmuh a si ahcun ramthukheltu (politician or revolutionary) kan si. Laimipawl hi zumtu kan si vekin hipawl lakah pakhat khat cu kan si a zum um. Sikhalsehla Pathian rundamnak cu kan thlarau hrang lawng a silo ih, kan minung pum (Whole men) taksa, thinlung le thlarau hrang a si. Christ in leitlun ih rawng a bawl laiah a hmaisa bikah thuthangṭha a zirhtir ih, cun damlopawl a damtir, rilrawngpawl ei ding a pe, thinlung kekkuaipawl a damter. Christ in kan thlarau rundamnak a ngai thupi vek in, taksalam kan ṭulsammipawl a thlahthlam lo. Hihi Theology kan fehpi dan ding cu a si.


An Neihawk Hnu Nazi Pakhat Ah An Ṭhenaw Sal, Leitlun Ih Neiaw Rei Lo Bik An Si Men Thei ??? – Meifar\nAn Neihawk Hnu Nazi Pakhat Ah An Ṭhenaw Sal, Leitlun Ih Neiaw Rei Lo Bik An Si Men Thei ???\nSeptember 19, 2021 admin Leitlun 0\nChina, Yunnan Province ah tlawngkai lai tlangval le nurse ṭuanlai fala cu an neihawk hnu nazi pakhat ah an ṭhenaw sal. Neihawknak capi (Marriage Certificate) khal an ngah zo, mipa sawn in ṭhenaw dingin a ti.\nMipa sawn in ṭhenaw dingin a ti sal ruangah nunau in 300,000 yuan ($46,455) zat a cawh. Court ah an thubuai cu an va thehlut ih, court hmaiah mipa in, “Ka nei duh lo hrimhrim, asinan in hringhro ciamco ruangah lo theihlo in ka nei, kan dungte ah kan ṭhenaw zo nan neiaw dingin in hringhro ciamco ruangah ti ngaihnak thei loin ka nei” a ti.\nNunau sawn in, “In siatsuah, kan neihawknak ah a rinum lo ruangah 300,000 yuan zat a kuan ṭul” a ti. Court in an thuhla cu a zingzoi vivo ih ṭhenaw dingin a lungkimpi lo, inn lamah a tlungter sal. An thuhla cu court in a buaipi vivo ding.\nOnline mipi pawlin leitlun ih neiaw rei lo bik an si ding an ti. Asinan, leitlun ih neiaw rei lo bik an timi cu an si lo, 2019 kum ah Kuwait nupa cu minute 3 lawng an neiaw.\nKutsihnak an theh ciah tiah monu cu stag par ihsin a tla thutthi ih mopa in a run lo, ava kai tho lo lawng siloin “Miaa nu” tin a ko bet. Curuangah monu in mipi hmaiah ṭhenaw sal dingin a phuang ih an ṭhenaw cih.\nMin Aung Hlaing Cu Kachin Khawpi Ah A Feh, Tlawngta Pawlin Lamzawhnak An Nei\nBenjamin Sum In PDF (Kalay) Hnenah 1,000,000 Zat A Hlu


Chinram Ah Vei-3 Rori Bomb A Puak – Meifar\nMay 27/28 ah Chinram sungah vei-3 rori bomb a puak. May 28, zinglam nazi 7:45 hrawngah Paletwa, Myoma vengsung ih um cozah zung le Myanmar Economic Bank hmaiah bomb a puak. Bomb pakhat a puak hnu reilote ah pakhat a puak sal.\nVengsung mi pakhat in “Tuizing nazi 7:45 hrawngah bomb a puak, Township Administration Council Office ah a puak hmaisa ih, minute 2 hnuah MEB hmaiah a puak sal. Bank hmai ih bomb puak ruangah kiangkap um mi pakhat hliam a tuar” tin Western News hnenah a sim thei.\nBomb puaknak hmun ah ralkap pawl an va thleng zo ih an kil thepthep. Paletwa ramsung ah thuneihnak latu ralkap, AA hriamkai le Chinland Defense Force (CDF-Paletwa) pawl an um ih zo in bomb an kam ih an puah ti cu theih a si lo. Western News in thuhla theifiang dingin Paletwa upa pawl an pehtlaih tum rero lai.\nMizan May 27 zan nazi 7:40 hrawng ah Tedim BEHS No. 1 sungih Tedim peng fimthiamnak zung sungah puah a puak. Tedim Township Education Office bomb puak ah hliamtuar le mithi thuhla report aum lo nan an office cu a puakdarh thluh.\n‘Myanmar Ramsung Buainak Cu Zo Hrang Hmanah Ṭhahnemnak Aum Lo’ Tin NCA In Ralkap Pawl Ton An Tum


Hlasak Thiam - Salai Biak Hlei Sum - Chinland Today Media\nHlasak Thiam – Salai Biak Hlei Sum\nCT: Na hmin pum?\nBHS: Biak Hlei Sum.\nCT: Na suahnak?\nBHS: Chin ramkulh, Falam peng, Zongte khua ah ka suak.\nCT: Nupi fanau na nei zo maw?\nBHS: Ka hnatuan bawmtu dingah Pathian in nupi (kan khuapi nu Fam Cer Sung) thate in pe ih, fapa 2 le fanu 1 kan nei. Tuah Tahan E group ah ka nupi fanau thawn khua kan sa.\nCT: Unau ziangzat nan si?\nBHS: Suahpi unau 8 kan siih mipa 3 le nunau 5 kan si.\nCT: Na nulepa an dam lai maw…khuitawkah an um, ziang an tuah?\nBHS: Ka nu in 2009 May thla ah mual in liam san. ( ka nu, Pi Rem Zing, Rev. Van Lal Hngak ih farnu a si.). ka pa ( Pu Hrang Ul Thang ) in in dampi laiih , Zongte khuaah kanau le dang thawn thingtlang lo hna tuan in a um lai.\nCT: Cazirnak lamah phunziat tiang na kai?\nBHS: Acts Bible College ah B.Th ka zir suak veta.\nCT: Hla fingzet na phuah?\nBHS: Tuini tiangah Pathian in Hla fing 180 lenglo in pe zo, a tam thei bik le a tha thei bik in ngan sinsin ka tum.\nCT: Album paziat na thun zo?\nBHS: Single Album pahnih ka nei ih 2009 ah “Bawipa’n I thei” Isai. 45:5; le 2011 “Pathian hrangah thilharsa a um lo” Jer.32:27; (Tu zuar rero laimi),Group Album ah cun hmun tawk fang zetah ka tel.\nCT: Ziangtik ihsin hla na phuah thok?\nBHS: 1998 in Hla ka phuah thawk zo na’n midang ih sak pi tlak cu a um lem lo.Thungai thlakih Pathian ih in pek cu 2005 kum hrawng in a si.\nCT: ziangtik ihsin hla na sak thok?\nBHS: 2001 hrawngin ka sak thawkih -2005 in Pathian thawn tharnak ka co in ka thei, tuini tiang.\nCT: Love song na phuahmi pawl in sim aw?\nBHS: Love song hi singai! Salai Tuan Ling Thang ih sakmi “Boihte na zun” (ka awlawk na ti sawng Album sung ta) kha siih; A dang cu “Tawhcia par” “Zan thlapa” “Buta Zung” tvk ..mal lai te si.\nCT: Love song hi na pianthar hlan ih na phuahmi maw si?\nBHS: Pianthar hnu ah si ko ……Rawng bawl hlan ta.\nCT: Na hla ih na duhbik hleice deuh mi 3 in sim aw?\nBHS: Ka duh hleice mi – Jesu’n in zahpi lo; Bawipa’n I thei; Pathian Hrangah Thilharsa a um lo.\nCT: Ziangtikah na piangthar, zo ih thusimnak in?\nBHS: 1998 ah nun lungawinak ka co nan, 2003 tianglai cu cawkpolh in ka nung. Zoih thu simnak ti hi rel ding fumfe ka thei cuang lo.\nCT: Na hla pawl hi a nungzet an ti…ziangtin na hmu ve?\nBHS: Pathian malsawm, Phulo zangfahnak si ko. ( 1 Cor.15:10).\nCT: Hla phuah na harsat maw?\nBHS: Awlai zetih ngan can a um ih, Harsat zet can tla a um ko…Pathain thuthu si ko.\nCT: Hla thawn Pathian ka thangthat ding tiah tiamkamnakvek na nei maw?\nBHS: Ka nei,ka duhbik mi khal a si. Hi lei damsung lawng si lo in, Kumkhua Van hmun khalah ka thangthat ding.\nCT: A hlan ah rittheihthil na rak tham maw?\nBHS: Zu salah kum ziangmawtizat ka rak um dah ve.\nCT: Hla na sah zikah ziangtluk thlacamnak na nei theu?\nBHS: Ngaitu mipi in ziang hla an tul ding ti le, Amai duhmi ziang a si ti theidingin ka nun ka hlan hmaisa theu.\nCT: Na hlasaknak ruangih piangthar na thei maw?\nBHS: Hla ka saknak hmangih Pathian hnatuannak mak ka theihhin Pathian ka thangthat. Pathian in a thu hi thlaw a suahih mipi nunah lungawinak a thlenter theu a si.\nCT: Awnmawi ih kan thansohnak dingah ziangmi pawl a thupi?\nBHS: Awnmawi ih kan thansohnak dingah:\n> Pathain tihzah thaim. Thuf.1:7\n> Sawisel aw mei lo in fakselawk dan sawn thiam.\n> Pawlkom tinin cawimawiawk dan thiam sinsin.\n> Hnam cangkang pawltidan a tha mi zir thiam.\n> Kan Lai hla cu ziangvek khal ka lei sak ding ti thinlung put neih.\n> VCD/CD original rori lei sakawk ,Lehhnu ih copy sak men lo in.\nCT: Kan Lai awnmawi ah kan cangkang vivo na ti maw?\nBHS: Kanlai Awnmawiah kan cangkang vi vo. Pathian malsawmnak hi kan parah a kil ih kipin a lang a si.\nCT: Ziangruangah Icon zuamawknak ah hlasak thiamcia pawl an tel lo?\nBHS: Falam Youth Icon lai kha Campaign le Crusade neih tam lai can deuh a si ih cunah a si men ding,tin ka ruat.\nCT: Hlasakah aw rem deuh a tul ngaingai maw?\nBHS: A tha thei dingbik ih zir le aw rem hi a tha, cuhnakin Hla cafang sal fiang thei dingih zir hi a tul ngaingai.\nCT: Hla na sak tam vivo ih na aw a tha vivo in na thei maw?\nBHS: Fim zirnak khalah zir tam sinsin le thiam lo mi kan neihtam zia a langih, Cuvekin si ko. Ka sak tam sinsin ih ka tlaksammi ka hmu tam sinsin.\nCT: Pathian kawhnak na dawng maw?\nBHS: Pathian kawhnak cotu hleice ka si.\nCT: Kan Laimi ah gospel maw love song kan uar sawn in na hmu?\nBHS: Kan laimi lakah Falam miphun in Pathain thangthatnak Hla kan uar hi ka lungawi in ka hna a ngam zet. A mah a thangthat tu cu an mualpho dah lo ding, Saam 37:25. In cawisangtu Pathain cu a pakhatnak ah si ringring hramseh.\nCT: Love song na phuah thiam sawn in kan lo hmu?\nBHS: Love song hi ka phuah tam lo ih ka ti fuh pang si men ding.\nCT: Piangthar hnu ih love song phuah na ti lemlo maw si?\nBHS: A si ko, ka ti lem lo. Caan tla a um lo e.\nCT: Love song le Pathian hla sah tlang hi ziangtin na ruat?\nBHS: Love song hi sual cu ka ti lo. Duhdawtnak hla tete (Rom 13:8), A mahlawngte “Kuru Kara” lutuk cu ka uar lem lo. Sak tlang ding cu tha ka ti lo.\nCT: Na album thar na hlawkpi zet maw, na sale thei maw? A thula cipciar deuh in..?\nBHS: Pathian zarah kan Laimi in “Duhsakawk daan “kan thiam sinsinih,tuihlan hnakin tampi ka hlawkpi ding tiah ruahnak ka nei. Ramsung, Ramleng ih um pawlin thlazacamnak le duhsaknak tongkam thawn thazang in pek ringring nak hin ka thazang tampi a tlung ter. Pathian thlawsuahnak nan parah a tharin thleng hram seh.


Pathian asinak - Hre Mang\nII. Pathian sinak\nII. Thlarau Thianghlim Pathian sinak\nThlarau Thianghlim cu Pathian sinak nei in Pa Pathian le Fapa Pathian thawn sinak bang aw/ tluk aw asi ( Mth 28:19; Jn 14:16-18; Dung 5:3-4; 16:6-7; II Kor 13:14). Thlarau Thianghlim cu Thumkawm Pathian lakah Pathian pakhat asi ih kan cawimawi ding, duhdawtnak le zumnak thawn kan hngat awknak ding khal asi. Fimnak le cahnak ih khat mi le a thianghlim mi a siih zovek zumtu mi piangthar hnen khalah a cencilhnak in a umpi ih zumtu sunglam nunah Pathian in a fale pawl parah hminsinnak a tuahmi siin zumtu pawl leitlun nitin nunah lam hruaitu, zirhtu le tha pe tu asi. Zumtu pawl nitin nunah bawmtu ttha le rualpi ttha asi. Thumkom Pathian sinak, Pa, Fapa, le Thlarau Thianghlim pumkhat sinak hi milai tongin simfiang theih asilo ding ruangah zohmang mangbang hlah uhsi! Hrih a ratsal tikah Amah vekin theihnak famkim in inthuam leh dingih cutik lawngah simfiang ttul nawn loin fiangzetin kan thei ding.\n1) Thuthiangin ziang a sim:\ni) Thlarau Thianghlim cu Pa Pathian vekin ( Dan 33: 27; Sam 90:1-2), le Fapa Pathian Jesu Khrih vekin (Heb 1:8-12; 7:24-25) a kumkhua in a hmunmi asi (Heb 9:14).\nii) Thlarau Thianghlim cu Jehovah asi, Isai 6:8-10; tahtthimding-Dung 28:25-27; Jer 31:13-34; leh Heb 10:15.\nCuruangah thumkawm Pathian sinak Pathum lakah pakhat cio cu Jehovah tiah kawh theih asi kan ti thei.\niii) Thlarau Thianghlim cu Pathian asi, Dung 5:1-4.\niv) ThlarauThianghlim cu thutak asi, ( Jn 14:16-17; 15:26; 16:13), Pa Pathian kha thutak asi, ( Sam 31:5; Isai 65:16), cun Fapa Pathian Jesu Khrih khal Thutak asi, (Jn 14:6).\nv) Thlarau Thianghlim cu “umkim” asi, (Sam 139:7-10), Pa Pathian (Sam 139:7-10; Jer 23:23-24) le Fapa Pathian (Mth 18:20,28:20; Rom 8:34; Heb 13:5b) khal kha umkim an si. ( Umkim-timi cu khuitawk hmun khalah ziangtik lai can khalah um ringring tinak asi).\nvi) Thlarau Thianghlim cu Pa le Fapa thawn an naihniam aw zet\na) Fapa tihnimnak ah, Mth 28:19\nb) Dungthluntu thlawsuah peknak, II Kor 13:14\n2) Pathian sinak bul a neihmi pawlin a Pathian sinak a langter\ni) Umkim, (Sam 139:7-11) (Khui tawk hmun khalah a um ringring)\nii) Theikim, (I Kor 2:10-11) (Ziangkim theih lo mi a nei lo)\niii) Cakkim, (Lk 1:35; I Pet 3:18). Ziangkim ti thei lo mi a nei lo\niv) A Thianghlim, Jn 14:26\nv) Thutak asi, I Jn 5:6\n3) Pathian hnattuan a ttuannak in a Pathian sinak a langter. Thumkom Pathian in hna a ttuannakah Pathian sinak nei in Thlarau Thianghlim cu a tel ve ringring.\ni) Leilung sersiamnak (Sem 1:1-2; Sam 104:30b; Job 33:4; Sam 104:1-30), Pa Pathian ( Sem 1:1; Isai 44:24,45:12;18; 51:13a; Eph 3:9), Fapa Pathian ( Kol 1:16; Heb 1:2,10). Cutin thumkawm Pathian sinak cu sersiamnak ah a lang.\nii) Jesu Khrih kha milai taksa in thuam aw in leitlunah a rat tikah Pa Pathian le Thlarau Thianghlim Pathian khal kha an umih hna an ttuan veve Lk 1:35. Jesu tihnimnakah Mth 3:16-17; Lk 3:21-22. Jesu Khrih leitlun nun le rawngbawlnakah Lk 4:1,14; 9:28-36; Dung 10:38. Cun Khrih thawhsalnak khalah Dung 5:30; Rom 8:11 Thlarau Thianghlim cu a um ringring.\niii) Pa Pathian, Fapa Pathian le Thlarau Thiahnghlim Pathian cu milai rundamnak hrangah sankhuk rei ihsin khua an rak khannak ah an tel thluh Heb 9:11-15; I Pet 1:1-2.\niv) Kumkhua nunnak cu zumtu pawl hnenah Pa Pathian hnattuannakin (Eph 2:4-7; I Jn 5:11), Jesui’ hnattuannakin (Jn 6:40; I Jn 4:9) le Thlarau Thianghlim hnattuannakin (Rom 8:9-11) pek a si.\nv) Pa Pathian fimnak cu Thlarau Thianghlim rawngbawlnakin ( I Kor 2:10-11) le Fapa Jesu Khrih rawngbawlnakin ( I Kor 1:24,30) leitlunah tarlang asi.\nvi) Zumtu pawl cu Pa Pathian hnattuannak vekin (Rom 8:33), Fapa Pathian hnattuannak vekin ( Kal 2:16) le Thlarau Thianghlim hnattuannak vekin ( I kor 6:11) thiamcoter an si.\nvii) Pa Pathian in zumtu pawl cu Khrih insang sungah Thlarau Thianghlim in hminsin (seal khen) tuah an si II Kor 1:22; Eph 1:13-14.\nviii) Thlarau Thianghlim cu Pa Pathian ( Jn 14:26) le Fapa Pathian Jesu Khrih ( Jn 15:26; 16:7) in zumtu pawl hnenah kuat asi.\nix) Zumtu pwl cu Pa Pathian ( II Kor 6:16); Jesu Khrih ( Jn 14:18-20; Rom 8:10; Kol 1:27) le Thlarau Thianghlim ( Rom 8:9; II Tim 1:14) in mangbnagza in an cencilh.\nx) Pathian fa le pawl cu Pa Pathian ( Isai 51:12; II Kor 1:3; II The 2:16-17), Jesu Khrih ( II Kor 1:5; II The 2:16-17) le Thlarau Thianghlim ( Dung 9;31) ih kilvennak hnuaiah an um.\nxi) Duhdawtnak cu zumtu pawl hnenah Pa Pathian hnen ihsin ( Jnn3:16; Rom 5:8; I Jn 4:7-8,19), Jesu Khrih hnen ihsin ( Jn 14:21; 15:9; Eph 5:25; II Tim 1:13), le Thlarau Thianghlim hnen ihsin ( Rom 15:30; Kal 5:22-23; Kol 1:8) pek an si.\nxi) Misual tluse zo hnu thlahtharnak ( Jn 3:5-7; Tit 3:5)\nxii) Leitlunah Pathian rawngbawlnak pawl thawkkhumnak (II Pet 1:21)\nxiii) Minung le Pathian sunglam thu a theihnak le theihternak (I Kor 2:9-13)\nxiv) Zumtu pawl lungawinak cu Pa Pathian (Sam 16:11; 43:4), Jesu Khrih ( Jn 15:11; 16:24; 17:13) le Thlarau Thianghlim (Rom 14;17; Kal 5:22-23; I The 1:6) ah a um.


Kalaymyo, Tinthar Khua Ih CDM Tuahtu Inn An Urkang Ih Inndang Khal A Kangkai Vivo – Meifar\nAugust 28, 2021 admin Lawrkhawm 0\nAugust 28 sun nazi 12:00 hrawngah Kalaymyo thlanglam, Tinthar khua ah ralkap le an kuthnuai ih pawlkom Pyu Saw Htee pawl an va lut ciamco ih CDM tuah tlawng sayagyi U Kyaw Min Naing kaih an tum.\nAn khua sungah ralkap pawl an lut veten mipi pawl cu an rak tlan thluh man, tlansuak thei lo pitar, putar damcak lo pawl lawng inn sungah an tanta.\nRalkap pawlin U Kyaw Min Naing tei inn cu an urkang hmaisa bik ih kangmei cu inndang ah a kangkai vivo nan zohman in an va mit ngam lo. Tinthar khua ah inn 2000 lenglo aum ih an inn cu a kang rero lai.\nKhuasung mi pakhat in “Innsung thilri pawl khal an siatsuah thluh. U Kyaw Min Naing tei inn an urkang ih inn 3 hrawng a kangkai zo, zohman in an va mit ngam lo. Innkang cu ralkap pawlin meithal kengin an zoh ringring.\nVa mit tum sehla in rak kap that mai ding. Khausung mipi pawl cu kan tlan thluh ih kan relh, khuasung inn pawl a kang vivo asilen tlansuak thei lo, inn sungih um pitar putar damcak lo pawl cu an buai zet ding” a ti.\nKum 79 Mi Ayeyarwady CM Cu A To Men Thei Nawn Lo Ih Ralkap Pawl Do Dingin A Ralring Zo